【世界觀】入時飛鴿天才騎師望首勝G1
2024年05月11日 21:30
東網電視
更多新聞短片
英國新星劉見龍
英國新星劉見龍上季正式出道技驚四座，唔少練馬師都大讚呢位啱啱18歲嘅天才騎師，係自名將史永邦之後最具潛質嘅小伙子。響舊年傳統平地馬季結束之後劉見龍接受訪問透露，希望新一季除咗可以單季贏過百場，仲想贏到表列賽。呢個願望話都冇咁快，響開季無耐就已經做到。
今年3月16日，劉見龍得到練馬師包紀耀支持，安排旗下「入時飛鴿」跑聖格盧馬場嘅表列賽，首次踏足法國馬場，呢位天才都冇怯場，直路如入無人之境從後趕過同場對手，達成贏表列賽嘅心願。到上月21日，劉見龍再次解鎖成就，夥拍施丹摩亞訓練嘅Queues Likely勝出德國G3，首度揚威分級賽。同法國一樣，呢次德國之行劉見龍響當日只係跑一場賽事，唔使預先熟習場地就已經贏到對手冇得跑。
「入時飛鴿」今次首度挑戰G1角逐法國一千堅尼，包紀耀話呢匹馬冬季2轉3歲嘅進步，有可能係佢至今養嘅馬之中，轉變幅度最大一匹雌馬，佢一早已經鎖定呢場大賽，睇吓劉見龍可否創造奇迹，贏得從騎生涯G1首W。